google/wiki40b huggingface dataset:
Katedralen i Sevilla

Katedralen i Sevilla (spansk: La Catedral de Sevilla, fullstendig navn: Catedral de Santa María de la Sede) er en romersk katolsk katedral i Sevilla i spanske Andalucía. Den er den største gotiske katedral og den tredje største kirke i verden. Den er også den største katedral i verden da de to større kirkene, portugisiske Basílica do Santuário Nacional de Nossa Senhora Aparecida og Peterskirken i Roma, ikke er seter for biskoper. Katedralen ble registrert i 1987 av UNESCO som et sted innen verdensarven, sammen med palasset Alcázar av Sevilla og Archivo General de Indias, også i Sevilla.
Etter at katedralen ble fullført tidlig på 1500-tallet, har katedralen i Sevilla fortrengt Hagia Sophia i tidligere Konstantinopel som den største katedral i verden, en tittel den bysantinske kirke hadde i bortimot tusen år. Hagia Sophia i dagens Istanbul ble okkupert av muslimene og gjort om til en moské. Katedralen i Sevilla er gravstedet til Christofer Columbus. Erkebiskopens palass er lokalisert på den nordøstlige stedet av katedralen.

Bygningen

Besøkende kommer i dag inn i katedralen fra Plaza de la Virgen de los Reyes.
Gjennom århundrene har katedralen gjennomgått en rekke store og små endringer og er påvirket av flere arkitektoniske perioder, med hovedtrekk fra mudéjar, gotikk, renessanse og nyklassisisme. Til slutt kom en periode der man gjorde forsøk på å ferdigstille alle de påbegynte byggestadier i den opprinnelige gotikkstil de var tiltenkt.
Fra selve moskeen er særlig tre av de bevarte elementer iøynefallende: La Giralda-tårnet, opprinnelig moskeens høye  minaret, er blant Spanias best bevarte mesterverk i mudéjar-stil. Også katedralens forgård, Las Abluciónes, og den ene av hoveddørene, Del Perdón, er bevart fra moskeen.
Katedralen er en femskipet langkirke. Midtskipet er 36 meter høyt og 60 meter langt, noe som gjør det til Spanias lengste i sitt slag. På sitt største er katedralens grunnplan 116 meter langt og 76 meter bredt. Det høyeste punkt er 42 meter, og det finner man i tverrskipet.
Også hovedalteret er blitt bygget ut gjennom flere hundre år, og har kjennemerker fra alle de før nevnte perioder.
Hovedsakristiet er i plateresk (eller plateresque) byggestil, som er særegen for Spania og oppstod tidlig på 1500-tallet. Den utmerker seg ved sine sirlige dekorasjoner, og stilen smeltet etter hvert sammen med barokken. Navnet har den fra sølvsmedene (spansk: platéros).
Kapittelhuset i renessansestil er fra siste halvdel av 1500-tallet.
Christofer Columbus' sarkofag er i katedralen.
Katedralen er ett av Sevillas tre byggverk på UNESCOs Verdensarvliste.
INXS

INXS er et australsk rockeband dannet 1977 av Michael Hutchence, Andrew Farriss, Garry Beers og Kirk Pengilly.
Bandet ble populære med albumet Kick og etter den første hitlåten Need You Tonight, skal Hutchence ha fått problemer med rikdom, damer, narkotika og alkohol.
Til slutt fikk den talentfulle artisten store problemer både i privatlivet og profesjonelt. Han forelsket seg i og ble sammen med Bob Geldofs kone, Paula Yates, men endte plutselig sitt eget liv 37 år gammel på et hotellrom i Sydney i 1997. Michael Hutchence ble funnet på Ritz Carlton Hotel i Sydney. Naken, hengende i sitt eget lærbelte fra et dørhåndtak på hotellrommet. Han hadde blåmerker i ansiktet, og den ene hånden var brukket. Sengetøy var spredd utover hele hotellrommet, sammen med legemiddlet Prozac som foreskrives mot depresjon.
Bjørn Olaf Johannessen

Filmer og TV-serier

Johannessen var en av skaperne av NRKs TV-serie Kampen for tilværelsen (sammen med Per Schreiner og Erlend Loe). For denne mottok de tre forfatterne «Gullruten for beste manus» i 2015.   
Sammen med den belgiske regissøren Patrice Toye vant han «Sundance NHK International Filmmakers Award» i 2006 for manuset til The Spring Ritual (også kalt Nowhere Man). Den tyske regissøren Wim Wenders var formann for juryen som kåret Johannessens og Toyes verk til beste manus.   
Noen år senere sendte Johannessen et nytt filmmanus til Wenders, som straks fattet interesse for historien. Resultatet ble spillefilmen Every Thing Will Be Fine, som hadde premiere i 2015.

Romanutgivelser

Johannessen debuterte som romanforfatter med Reservisten på Tiden forlag i 2017. Boken er en fiksjonalisert dagbok, ført i pennen av svensken Vilhelm Swedenborg, som var reserve på ingeniør Andrées ballongferd mot Nordpolen.

Utdannelse

Han er utdannet sivilingeniør innen marin teknikk, og arbeidet på SINTEF og Det Norske Veritas, før han startet karrieren som skrivende.
Wabasso quaestio

Utseende

Wabasso quaestio er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Wabasso quaestio er den eneste norske arten fra denne slekten, så forveksling med andre arter skulle ikke by på et problem. Men flere av dvergedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Pygoptosia

Utseende

Middelsstore, slanke trebukker, brunlige på farge. Antennene er omtrent så lange som kroppen. Pronotum er tønneformet uten tenner på sidene. Dekkvingene er nesten parallellsidige. Beina er middels lange.

Levevis

Larvene lever vanligvis i stammene på storvokste urter.

Utbredelse

Slekten er kjent fra den asiatiske delen av Tyrkia, Syria, Libanon, Iran og India.
Sofie av Norge og Sverige

Drotningens skyddshem

Sofia opprettet som hertuginne i 1860 «hemmet för frigifna kvinnor» i Stockholm. Det var en institusjon som skulle hjelpe kvinner som hadde vært dømt og fengslet. Hjemmet ble flyttet flere ganger og skiftet etterhvert navn til Drotningens skyddshem.

Sophiahemmet

Sofia hadde lest og var beveget av Florence Nightingales tekster. I 1881 ble Sofia syk ved et besøk i England og fikk personlig bli kjent med sykehus der. I Sverige måtte hun lete etter en lege som ville støtte henne i å utdanne og trene unge kvinner til sykepleiere. Hun fant den kjente legen John Berg og det hele startet med en gruppe på Sabbatsbergs sykehus nyttårsaften 1884. Den egentlige starten på utdanningen av sykepleiere i Sverige startet med Röda korsets sjuksköterskeskola i 1867. I Norge grunnla Cathinka Guldberg sykepleierutdannelsen i 1868.
1889 åpnet en kombinert skole og sykehus. Mottoet «Allt till Guds ära» som det sto det over inngangen, sier noe om den høye moralen som var krav. Sofiahemmet var den første sykepleierutdanningen, og den ble mønsterutdanning for sykepleiere i Sverige. Sofia fulgte nøye med på Sofiahemmet hele livet.
Byløkke

Byløkke eller bare løkke er i Oslos byhistorie betegnelse på en landeiendom knyttet til en bygård.
Utgangspunktet for løkkene var Bymarken. Dette var felles beiteområder for borgernes husdyr. Kongen la i 1582 ut gårdene Ulven, Teisen og Bryn til bymark for Oslo. Da byen ble flyttet i 1624 ble dette området gitt til Akershus slott som erstatning for de områdene som ble brukt til den nye byen.
I 1629 ble et større område vest for Akerselva lagt ut til bymark for Christiania. Gårdene Store og Lille Aker, to Rud-gårder, Lindern, Nordre Bjølsen, Sten, Valle og Vøyen ble delt i mindre områder som ble fordelt mellom bygårdene i forhold til størrelsen. For bruksretten betalte eierne løkkeskatt til bykassen.
I utgangspunktet var løkkene knyttet til eiendommen og kunne ikke overdras. Bymarken var fortsatt ansett som felleseie, og det var forbudt å bygge bolighus på løkkene. Ettersom låver var tillatt, oppsto en ny hustype: Arklåvene, med bolig i loftsetasjen. Ingen av disse er bevart.
Det tok imidlertid ikke lang tid før rike borgere tok seg til rette. Store deler av bymarken ble gjerdet inn og bebygget, og etterhvert ble løkkene forpaktet bort og solgt uavhengig av byeiendommen de opprinnelig hadde tilhørt. I løpet av 200 år var hele Bymarken i privat eie.
Fra 1700-tallet fikk flere løkker preg av landsted med haveanlegg. Enkelte fikk preg av rene gårdsanlegg (Vøyenvolden). Fra midten av 1800-tallet ble løkkene utbygd med villa- og etterhvert leiegårdsbebyggelse. Mange av Oslos strøk har navn etter tidligere løkker: Sofienberg, Fagerborg, Bislett m.fl.
Mange løkkeanlegg overlevde inn på 1900-tallet. I etterkrigstiden har de fleste forsvunnet, på grunn av brann eller overlagt riving. Så sent som på 2000-tallet ble det foreslått å rive den fredede Saxegården.
Også i Oslo har «løkke» den mer vanlige betydningen «ubebygd område i by».
Normannisk

Normannisk (normannisk: Normaund, fransk: Normand, guernésiais: Normand, jèrriais: Nouormand) er et romansk språk og et av Oïl-språkene. Betegnelsen «normanner-fransk» er også stundom benyttet for å beskrive det, noen ganger for ikke bare beskrive det moderne normanniske språket som snakkes i Normandie, men også det administrative språket til anglo-normannere og en form for juridisk fransk i England. Normannisk er nært beslektet med fransk språk. I vikingtiden/middelalderen fikk språket en del lånord fra norrønt språk. Som følge av normannernes erobring av England i 1066 har språket påvirket først mellomengelsk, og til sist også moderne engelsk språk. For en stor del er skriftlig normannisk og moderne fransk gjensidig forståelig.

Geografisk spredning

Normannisk er talt på fastlandet i Normandie i Frankrike hvor det ikke har en offisiell status, men blir klassifisert som et regionalt språk.
På Kanaløyene har normannisk språk utviklet seg uavhengig, men ikke i isolasjon og blir gjenkjent som jèrriais (på Jersey), guernésiais eller Guernsey-fransk (på Guernsey) og sercquiais (eller sarkese på Sark). Jèrriais og gèrnésiais er anerkjent som regionale språk av de britiske og irske myndigheter innenfor rammene av det britisk-irske rådet.
Sercquiais er faktisk en etterkommer av jèrriais fra 1500-tallet som ble talt av kolonister som bosatte seg på den ubebodde øya. Den siste innfødte taleren av auregnais, det normanniske språket på Alderney, døde på 1900-tallet. Dialekten Herm (en øy mellom Guernsey og Sark) har også gått inn på en ukjent dato.
Tre ulike standardiserte rettskrivninger er i bruk: kontinental normannisk, jèrriais, og gèrnésiais. Disse representerer ulik utvikling og spesielt litterær historie av normannisk variasjoner. Normannisk kan derfor bli beskrevet som plursentrisk språk.
I dag er normannisk språk sterkest på minst tilgjengelige områder i Normandie, Kanaløyene, Cotentin, eller Cherbourghalvøya i vest, og Pays de Caux (Cauchois) i øst på Normandie. Lett tilgang til Paris og som et feriested på kysten for franskmenn, som Deauville, på 1800-tallet har ført til en fragmentering av språket og betydelig mindre særegen normannisk kultur.
Den anglo-normanniske dialekten av normannisk var språket for statsadministrasjonen i England som utviklet seg etter 1066. Det etterlot en arv av juridisk fransk språk (Law French) i språket ved engelske rett (skjønt også påvirket av parisisk fransk). På Irland forble normannisk sterkest i området sørøst av Irland hvor normannerne invaderte i 1169.
Frogn Kulturråds Hederspris

Frogn Kulturråds Hederspris deles ut av Frogn Kulturråd .
Prisen hedrer enkeltpersoner, grupper eller organisasjoner som har gjort en betydelig innsats for kulturlivet i Frogn. Prisen er en tre kilo tung bronsestatuett laget av kunstneren Reidar Finsrud.
Master, the Tempest Is Raging

«Master, the Tempest Is Raging» er en amerikansk salme. Teksten ble skrevet av Mary A. Baker i 1874. Melodien ble skrevet av Horatio R. Palmer samme år.
Da den amerikanske presidenten James Garfield ble myrdet i 1881, ble salmen fremført i flere av begravelsesgudstjenester som ble holdt til hans ære i hele landet.

Nors kversjon

Den norske tittelen er «Herre, hør hvor det stormer».
VM i bandy 1987

Bandy-VM 1987 ble arrangert i Sverige mellom 31. januar og 8. februar. Det var det femtende verdensmesterskapet i bandy. Fem lag deltok og først ble det spilt en enkeltserie der alle lagene møttes en gang. Nummer en og to i gruppespillet til finale og nummer tre og fire til bronsefinale. Kampene ble spilt i Vänersborg, Göteborg, Lidköping, Skövde, Kungälv, Trollhättan, Örebro, Motala, Köping, Katrineholm og Stockholm. Sverige ble verdensmester for tredje gang ved å beseire Finland i finalen.
Tollboden (Moss)

Tollboden i Moss er en murbygning ved kanalen mot Jeløya fra 1859, det var i mange år byens tollsted. Den tyske arkitekten Heinrich Ernst Schirmer og hans landsmann og kompanjong Wilhelm von Hanno var ansvarlig for utformingen av bygningen.
I dag benyttes Tollboden som restaurant av restaurantkjeden Peppes Pizza. Tollboden er også et sted hvor det avholdes konserter og arrangeres beach volley av forskjellig slag.
De kjente og kjære sangene

De kjente og kjære sangene er en samleplate med Alf Prøysen, utgitt i 2009.
Maple Ridge (British Columbia)

Maple Ridge er en by i Metro Vancouver i Canada. I 2007 hadde kommunen 73.248 innbyggere. Kommunen er den østligste i Metro Vancouver, og grenser i øst til Mission, i sør til elven Fraser og Langley og i vest til Pitt Meadows. Jernbanen Canadian Pacific Railway går gjennom kommunen, og den betjenes av en stasjon tilhørende West Coast Express.
Plakatsøyle

En plakatsøyle er en kolonne eller søyle i det offentlige rom som brukes til å sette plakater på. Plakatsøylen ble først virkeliggjort i 1854 på forslag fra tyskeren Ernst Litfaß fra Berlin, og derfor kjent på tysk som Litfaßsäule. I Frankrike ble innretningene kalt Colonne Morris, etter trykkeren Daniel Morris som fikk den relevante reklamekonsesjon i 1868.

Opprinnelse

Tanken om plakatsøyler ble utviklet som et mottiltak om den omseggripende plakatreklamering og graffiti i Berlin. Ernst Litfaß (Litfass) foreslo at man skulle bygge slike søyler over hele byen. Så kunne folk feste sin oppslag på dem. Etter flere års saksbehandling gav den 5. desember 1854 Berlins politisjef Karl Ludwig von Hinkeldey til slutt Litfaß tillatelse til å sette opp det man kalte Annoncier-Säulen. Litfaß hadde enerett i gyen for oppsettelsen av søylene til 1865.
Grått slåttefly

Utseende

Et ganske lite (vingespenn 27 – 30 mm) og spinkelt bygd, grått nattfly. Antennene er temmelig lange og trådformede, kroppen er kledt med korte, grå hår. Forvingen er grå med et bredt, mørkere tverrbånd som er innskåret i bakkanten. Dette tverrbåndet har en liten, mørk flekk i den indre delen og en hvit strek i den ytre. Bakvingen er grå med to oppstykkede, tvite tverrbånd, dessuten tre hvite flekker ved roten. Vingefrynsene rundt begge vingepar er vekselvis hvite og grå.

Levevis

Arten flyr om dagen, helst i solskinn, over enger og andre åpne områder med variert vegetasjon. Larvene lever på planter i erteblomstfamilien (Fabaceae), særlig kløver (Trifolium spp.) og vikker (Vicia spp.). Den overvintrer som puppe. Den voksne sommerfuglen flyr i mai – juni.

Utbredelse

Arten finnes i Europa og videre østover til Stillehavet i Øst-Sibir. I Norge er den vanlig på Sørlandet og Østlandet, på Vestlandet finnes den på Jæren. Den er også funnet én gang i indre Troms, noe som er rimelig i og med at den går langt mot nord i Sverige.
Johan Haanes

Karriere

Haanes ble norsk mester i tennis hele 39 ganger, og hadde 54 seire i landskamper for Norge. Han var også en god skihopper, friidrettsutøver og bandyspiller og fikk Egebergs Ærespris i 1937.
Haanes var med å stifte idrettsklubben Njård i Oslo i 1924 og representerte denne klubben i resten av sin karriere. I perioden 1955–58 var han president i Norges Tennisforbund. Sammen med sin bror Reidar, gav Haanes i 1937 ut boken Tennis for alle.
Under det tyske angrepet på Norge i 1940 deltok Haanes i en skipatrulje i Valdres. Senere under krigen tok han del i idrettsfronten som nektet å delta i idrettsstevner i NS-regi. Haanes satt i to perioder fengslet i Grini fangeleir. Hans bok 1001 tenniskamp, utgitt i 1942, ble forbudt av okkupasjonsmakten.
Kickapoo

Kickapoo, egentlig Kikapú, er en algonkintalende indianerstamme i Nord-Amerika. Det er tre anerkjente stammer igjen i USA, én i Kansas, én i Oklahoma og én i Texas. Det er også en stamme i Coahuila i Mexico. Folket har motstått assimilering og taler fortsatt sitt eget språk. I begynnelsen av 2000-tallet var ætlingene til kickapooindianerne over 5000 i USA og cirka 300 i Mexico.
Tradisjonelt var kickapooindianerne bofaste og bodde i byer som flyttet mellom et sommerleirsted og et vinterleirsted. De dyrket mais, bønner og squash og jaktet bøfler på prærien. Kickapoosamfunnet var oppdelt i klaner som praktiserte eksogami og arv fra far til sønn.
De første beskrivelser om kickapooindianere ble foretatt av europeere ved slutten 1600-tallet. Da var de bosatte i det som i dag er det sørlige Wisconsin. På begynnelsen av 1700-tallet bosatte seg en del av stammen nær Milwaukeefloden. Etter utryddelsen av illinoisindianerne omkring 1765 flyttet denne gruppen til illinoisindianernes gamle områder i nærheten av Peoria i Illinois.
På 1800-tallet ble stammen brutt opp i smågrupper og i 1819 fikk stammen under trykk fra nybyggere overgi sine bosetninger i Illinois og flykte til Missouri og så til Kansas. 1852 tok en stor gruppe  kickapooindianere til Texas og derifra til Mexico. Etter 1873 returnerte til Oklahoma mens andre forble i Mexico, Kansas og Texas.
Norsk Treindustriarbeiderforbund

Norsk Treindustriarbeiderforbund (N.T.A.F.) er et tidligere fagforbund som ble opprettet 6. februar 1904 da Norsk Møbelsnekkerforbund gikk ut av Norsk Trearbeiderforbund. Forbundet slo seg sammen med LO-forbundet Industri Energi fra 01.01.2009.
Forbundet organiserte arbeidstakere innen møbelindustri og annen treindustri bla. skifabrikker, listefabrikker og børstefabrikker og hadde vel 4700 medlemmer.
NTF ble tilsluttet Landsorganisasjonen i Norge i 1904.
NM i friidrett 1950

Norgesmesterskapet i friidrett 1950 bestod av flere arrangementer som i 1950 kåret norgesmestere i friidrettsøvelsene.
Hovedmesterskapet for menn ble arrangert på Krohnsminde Idrettsplass i Bergen i perioden 5. til 6. august. 
Arrangør var Bergen Friidrettskrets.
Hovedmesterskapet for kvinner ble arrangert i Trondheim i perioden 5. til 6. august. Arrangører var SK Rapp og Strindheim IL.
Dette var siste gang hovedmesterskapene for menn og kvinner ble arrangert adskilt.
Kongepokalvinnere ble Sverre Strandli og Kirsti Jordet.
Se også NM i mangekamp 1950.
Huseby leir

Huseby leir, eller Gardeleiren, ligger på Nordre Huseby vest i Oslo kommune, og er hovedkvarter for Hans Majestet Kongens Garde (med unntak av 6. gardekompani). 
Husebyleiren er en spesiell leir i militær sammenheng, da den er bygd i to plan. På bakkenivå har man kontorer og brakker, mens man under leiren har et 0-plan med oppstillingsplasser for alle kompaniene samt parkerkeringsplasser for alle militære kjøretøy, mannskapsmesse, innendørs skytebane, våpendepot, tøydepot, systue, bensinstasjon, idrettshall og ekserserplass.
Etter endt rekruttskole ved Gardeskolen (6. gardekompani) flyttes de fleste rekrutter til Huseby, for å for alvor påbegynne utdannelsesperioden for å bli i stand til å fylle sine respektive stillinger; en stor andel av hvilke, er vaktgardist-stillinger.

Innkvartering

De vernepliktige soldatene blir fordelt inn i tropper, og hver tropp har sin egen "kube". Ut ifra dette rommet går det dører inn til felles dusj og bad, ulike fasiliteter slik som vaskerom, samt til sovesaler. Rommene har en kapasitet på ca 12 soldater pr. stk. og hvert enkelt rom har et felles arealet med TV stue, der soldatene kan slappe av og sosialisere på fritiden. Leiren har også, i likhet med flere andre militærleirer i Norge, et velferdstilbud. Her er leirens mannskap velkomne for å se på film, spille videospill, slappe av, nyte litt komfort eller bare slå av en hyggelig prat med sine kollegaer, utenfor arbeidstiden.

Historie

Huseby leir ble bygget i 1984 på samme sted som Gardens gamle leir, en tidligere tysk brakkeleir fra andre verdenskrig.
Leiren er en moderne leir, men har forfalt noe pga. bygningstekniske feil som har ført til mugg og store fuktskader i vegger og tak, noe som førte til at gardistene måtte spise i idrettsanlegget i ca. en mnd da taket i mannskapsmessen raste sammen sommeren 2008. I perioden 2002 til 2005 ble det foretatt en total renovering av leiren.

Fremtid

Det er ingen planer om å utvide eller legge ned leiren. Gardeskolen flyttet i 2006 ut av Rena leir og inn på Terningmoen leir og øvelsesområdet ved Elverum.
Alfred Bismo

Alfred Bismo (født 13. september 1918, død 8. september 1988) var en folkemusiker og lokalpolitiker fra Skjåk i Oppland.
I 2004 ble en rekke opptak av Alfred og tvillingbroren Mattias gitt ut på musikkalbumet «Fele». Han deltok også på en rekke Landskappleiker. Som musiker var han sterkt inspirert av tradisjonen etter Fel-Jakup, Rikard Skjeldkvåle og Emil Bruheim. Han var også i en rekke år en prominent lokalpolitiker, først for Venstre, siden for Bygdelista. Under den annen verdenskrig var han medlem av Norges Kommunistiske Parti.
Alfred Bismo arbeidet som bussjåfør, var gift med Kari Bismo (1915–2007), og hadde to barn.
SCP Foundation

Bakgrunn

SCP Foundation ble først nevnt i 2007, da en nettbruker la ut et innlegg om en figur ved navn SCP-173 på et 4chan>s /x/-forum, som er for topphemmelige, mystiske filer. Artikkelen ble raskt funnet, og inspirerte senere en egen Wikidot-nettside. 4chan-innlegget om SCP-173 ble senere gjenskrevet på nettsiden, og etterpå kom mange flere artikler om andre ulike ting. I 2008 ble artiklene samlet og flyttet til den nettwikien som ble kalt for SCP Foundation.
Leppe-kjeve-ganespalte

Leppe-kjeve-ganespalte (i gamledager ble det kalt hareskår) er en fellesbetegnelse på ulike medfødte misdannelser. Det finnes mange ulike kombinasjoner av spalte. Det kan være høyre-, venstre- eller dobbeltsidig, det kan være spalte i leppa, kjeven eller ganen, eller alt på en gang. Alvorlighetsgraden varierer, alt fra et lite synlig hakk i leppen eller i ganen, til dobbeltsidig totalspalte som er spalter som går fra drøvelen og framover med åpning mellom munn og neseganger. 
Det er mest vanlig å ha spalte i både leppe, kjeve og gane. 
Årlig fødes det rundt 120 – 130 barn med denne tilstanden i Norge.

Risiko

Risiko for å få leppe-, kjeve- eller ganespalte er større om mor eller far har det enn ellers. Om lag fire prosent av kvinner eller menn som har leppe-, kjeve- eller ganespalte. får barn som har det. Ellers er risikoen 0,2 prosent. Det er også større risiko for at senere barn får leppe-, kjeve- eller ganespalte om eldre søsken har det. Men størrelsen på misdannelsen øker ikke risikoen. Mens man før trodde at miljøet kunne ha betydning, mener man i dag at det skyldes genetiske forhold.

Behandling

Ettersom leppe-, kjeve- eller ganespalte kan berøre pust, taleevne, sugeevne, svelgeevne og tyggeevne så vel som hørsel, er det viktig å behandle det. Behandling skjer ved operasjon. I Norge er det bare Rikshospitalet og Haukeland sykehus som utfører disse operasjonene. De starter når barnet er ganske lite, men oftest må det flere operasjoner til. 
En forskergruppe ved Universitetet i Bergen ledet av overlege Åse Sivertsen ved Haukeland sykehus har undersøkt 4000 tilfeller av leppe-, kjeve- eller ganespalte fra 1967 til 2001, utvalgt av 2,1 millioner barn. Artikkelen om dette ble offentliggjort i British Medical Journal i 2008.(?)

Psykiske forhold

Leppe-, kjeve- eller ganespalte har vært en betydelig psykisk belastning for mange pasienter, siden misdannelsen ubehandlet er svært iøynefallende i sentrale deler av ansiktet. Andres reaksjon på tilstanden er også et problem for pasienten. Begrepet hareskår er meget belastende, og begrepet leppe-, kjeve- eller ganespalte er å foretrekke.
Det er spesielt viktig med kosmetisk kirurgi på høyt nivå, og med god psykologisk faglig beredskap for disse pasientene.
Ryder Cup 2018

Format

Turneringen spilles som matchplay over tre dager. De to første dagene blir det spilt fire fourball-matcher om formiddagen, og fire foursome-matcher om ettermiddagen. Den siste dagen spilles  tolv singlematcher. Det blir spilt om 28 poeng. Ved poengdeling 14-14 ville regjerende mester USA beholdt pokalen fram til neste Ryder Cup.